**Ονοματεπώνυμο:**

**ΝΕΟΕΛΛΗΝΙΚΗ ΓΛΩΣΣΑ Β ΓΥΜΝΑΣΙΟΥ**

**ΚΡΙΤΗΡΙΟ ΑΞΙΟΛΟΓΗΣΗΣ**

**Α. ΚΕΙΜΕΝΟ**

**Ασήκωτα τα βάρη της οικογένειας για τους νέους**

Από τις σημαντικότερες αλλαγές που πραγματοποιούνται στην ελληνική κοινωνία

αλλά και στις άλλες δυτικές κοινωνίες, είναι το γεγονός ότι άντρες και γυναίκες σήμερα

παντρεύονται πιο δύσκολα και σε μεγαλύτερη ηλικία σε σχέση με το παρελθόν, κάνουν

λιγότερα παιδιά, όλο και πιο αργά ή δεν κάνουν καθόλου. Ή επιλέγουν να παντρευτούν,

αφού πρώτα κάνουν καριέρα. Μετά μπορούν να έρθουν τα παιδιά ή το παιδί, αν έρθει.

Σύμφωνα με τις πλέον πρόσφατες έρευνες εμείς κάνουμε τα λιγότερα παιδιά από όλους

τους Ευρωπαίους. Τόσα λίγα που δεν επιτυγχάνεται πλέον η φυσική αναπλήρωση των

γενεών.

Υπαίτιες είναι οι κοινωνικές και οικονομικές συνθήκες που δεν βοηθούν την

ελληνική οικογένεια ή είναι μια γενικότερη στάση ζωής στη Δύση, που επαληθεύει τις

προβλέψεις σημαντικών κοινωνιολόγων; Η ψυχολόγος κ. Μαρία Λασιθιωτάκη σημειώνει:

«Ειδικότερα για τις γυναίκες είναι πλέον φανερό ότι βρίσκονται μπροστά σε μεγάλα

διλήμματα. Πώς θα συνδυάσουν την επαγγελματική τους πορεία με τη μητρότητα;». Και οι

άνδρες όμως εμφανίζονται αμήχανοι και συχνά κατηγορούν τις γυναίκες για αλαζονεία.

Επιπλέον η οικονομική κρίση μαστίζει τους νέους. Πολλοί δεν αντέχουν τα έξοδα να

ανοίξουν δικό τους σπίτι, ενώ ένα μεγάλο ποσοστό μένει έως και μετά τα τριάντα με τους

γονείς του. Όλα τα παραπάνω τους οδηγούν να αναβάλουν συνεχώς την απόφαση για

οικογένεια.

(Διασκευασμένο άρθρο από την εφημερίδα Καθημερινή)

**ΕΡΩΤΗΣΕΙΣ**

1. Ποια κατάσταση εμφανίζει η σύγχρονη ελληνική κοινωνία σχετικά με τους γάμους και τις

γεννήσεις; (Απαντήστε με στοιχεία μέσα από το κείμενο)

2.α. Γράψτε ένα πλαγιότιτλο για κάθε παράγραφο του κειμένου που σας έχει δοθεί.

β. Με ποιον τρόπο αναπτύσσεται η δεύτερη παράγραφος; Αιτιολογήστε την απάντησή σας.

3.α. Να βρείτε τα υποκείμενα των παρακάτω προτάσεων και να ορίσετε τι μέρος του λόγου

είναι το καθένα:

1) …άντρες και γυναίκες σήμερα παντρεύονται πιο δύσκολα

2) Πολλοί δεν αντέχουν τα έξοδα….

3) Σύμφωνα με τις πλέον πρόσφατες έρευνες εμείς κάνουμε τα λιγότερα

παιδιά από όλους τους Ευρωπαίους

β. **«Από τις σημαντικότερες αλλαγές… δεν κάνουν καθόλου»:** να μεταφερθούν **οι χρόνοι**

**του παραπάνω αποσπάσματος στο μέλλον, να εκφραστεί εξακολουθητικό ποιόν ενέργειας** και να γίνουν οι απαραίτητες αλλαγές και στο υπόλοιπο κείμενο.

4. **επιλέγουν, υπαίτιες, προβλέψεις**: να βρεθούν τα αχώριστα μόρια των σύνθετων λέξεων

που σας δίνονται. Στη συνέχεια να χρησιμοποιήσετε κάθε μόριο για να δημιουργήσετε μια

νέα σύνθετη λέξη.

5. **Παραγωγή λόγου**

**«Η ζωή στην οικογένεια»: Περιγράψτε σε κείμενο δύο ή τριών παραγράφων την**

**καθημερινότητα της σύγχρονης ελληνικής οικογένειας (δηλ. να αναφερθείτε στους ρόλους και τις αρμοδιότητες των μελών της**

**ΤΡΟΠΟΣ ΕΡΓΑΣΙΑΣ**

1. Ακολουθώντας την αρίθμηση απαντήστε σε όλα τα θέματα προσέχοντας τι ζητά η κάθε άσκηση. Γράψτε τις απαντήσεις σας σε ένα αρχείο word.
2. Γράψτε το ονοματεπώνυμό σας.
3. Αποθηκεύετε το έγγραφο και το στέλνετε στο Ε-mail του Δ/ντή γράφοντας στο θέμα του mail: ΠΑΤΣΟΥΡΗ-ΓΛΩΣΣΑ.

**Θα ακολουθήσουν κι άλλες ασκήσεις. Εύχομαι να είστε όλοι υγιείς και να τα ξαναπούμε σύντομα.**

**Μένουμε όλοι σπίτι ώστε αυτός ο εφιάλτης να τελειώσει γρήγορα.**